Ses in aanhouding ure ná ontsnapping weer vas | Maroela Media
Ses gevangenes wat Maandag buite 'n hof in Phoenix, KwaZulu-Natal, ontsnap het, is binne 24 uur weer aangekeer.
Kol. Jay Naicker, woordvoerder van die polisie, het gesê die gevangenes het omstreeks 15:15 ontsnap terwyl hulle in 'n vragmotor moes klim wat hulle na die Westville-gevangenis sou neem. Hulle het glo die vragmotor se deur oopgeskop en op die vlug geslaan.
"Die polisie het hulle agternagesit en vier van die gevangenes is onmiddellik weer in hegtenis geneem. Die ander twee is vanoggend [Dinsdag] weer vasgetrek," het Naicker gesê.
Die gevangenes het voor die ontsnapping tereggestaan op aanklag van geringe oortredings soos die besit van dagga en diefstal, maar sal nou ook aangekla word van ontsnapping uit wettige aanhouding.
Lt.genl. Mmamonnye Ngobeni, KwaZulu-Natalse polisiekommissaris, het die polisie geloof vir die vinnige inhegtenisneming van die ontsnaptes en gesê 'n baie ernstiger aanklag staar die "dwase misdadigers" nou in die gesig.